अलाउद्दीन खिलजी के सेनापति ने दक्षिण भारत पर विजय प्राप्त करने से पूर्व रास्ते में एक छोटे-से राज्य के राजा कर्णसिंह को अधीनता स्वीकार करने का प्रस्ताव भेजा। बिना युद्ध किये एक क्षत्रिय पराजय स्वीकार कर ले, यह कैसे संभव हो सकता है? अतः कर्णसिंह यवनों से संघर्ष करने के लिये तैयार हो गए। अंतःपुर में अपनी रानी से जब वह युद्ध के लिए विदा लेने गये तो उनकी रानी कलावती ने युद्ध में साथ चलने का निवेदन करते हुए कहा- ‘स्वामी! मैं आपकी जीवनसंगिनी हूँ, मुझे सदा संग रहने का अवसर प्रदान कीजिये। सिंहनी के आघात अपने वनराज से दुर्बल भले हों, पर गीदड़ों व सियारों के संहार हेतु तो पर्याप्त हैं।’ कर्णसिंह ने अपनी वीर पत्नी की भावनाओं को समझते हुए उसे साथ चलने की अनुमति दे दी। छोटी-सी सेना का विशाल यवन सेना से मुकाबला था। रानी कलावती शस्त्र-संचालन में निपुण थीं। अपने पति की पाश्र्व रक्षा करती हुई वह शत्रु संहार कर रही थीं। इधर स्वाधीनता की रक्षा करने वाले वीर राजपूत मृत्यु का वरण करने को उत्सुक थे और उनके सामने थे वेतनभोगी यवन सैनिक।